ཧྥ་རན་སིའི་གསར་བརྗེ་ཆེན་མོ་ཟེར་བ་ཀུན་གྱིས་ཐོས་མྱོང་བ་ཁོ་ཐག་ཡིན།ཡིན་ཡང་དྲང་ལྡོག་གཉིས་ནས་བརྒལ་བརྟག་བྱེད་མཁན་མང་བོ་མེད།མཐོང་རེག་ཏུ་མ་གྱུར་བའི་ལག་པ་ཆེན་པོ་ཟེར་བ་དེས་འཁྱོག་བརྗོད་ཀྱིས་ཧྥ་རན་སིའི་གསར་བརྗེ་ལ་གདེང་འཇོག་བྱེད་ཀྱིན་ཡོད་པ་འདྲ་ཡང་གང་དེའི་ངོ་བོ་གཞན་གཅིག་ནི་དམ་པར་གུས་ཞེད་མེད་པའི་བསམ་བློ་ལས་བསྐྱེད་པ་རེད་འདོད་པའི་བསམ་ཚུལ་བདག་ལ་ཡོད་དོ།།གང་ཞེ་ན།ཆག་སྒོ་འདི་ལ་ཚངས་ཐིག་ལྟར་ཚད་གཞི་འཇལ་བྱེད་ནི་རུའུ་སོ་ཡི་མི་དམངས་ཀྱི་བདག་དབང་ཟེར་བའི་ལྟ་བ་ཡིན།མི་དམངས་ཀྱི་བདག་དབང་ཟེར་བའང་སྤྱི་ཚོགས་ཀྱི་དབང་ཆདང་ཚོགས་སྤྱིའི་བདག་དབངལ་གོ་ཡི་ཡོད།སྤྱི་ཚོགས་ལ་ཁ་གཏད་པའི་རིག་པ་ཞིག་ཡིན་པའི་ཆ་ནས་གང་དེའི་བསམ་བློ་ནི་གུ་དོག་་ལ་རིགས་པས་དཔྱད་མི་བཟོད་ཅིང་སྒེར་གཅོད་ཀྱི་སྟ་རེ་ཡིག་ཚོགས་ཀྱི་རྒྱབ་ན་ཡིབ་ཡོད་པ་ཞིག་ཡིན།ཆག་སྒོ་འདིའི་སྐབས་སུ་མི་དམངས་ཀྱི་འཐུས་ཚབ་ཏུ་འདོད་པའི་སྲིད་ཚོགས་ལ་རྒྱལ་ཁ་ཐོབ་རྗེས་དེ་མ་ཐག་ནས་སྒེར་གཅོད་ཅན་དུ་གྱུར་ཞིང་དེ་ཉིད་ཚོགས་པ་གཞན་གྱིས་དེ་མ་ཁད་དུ་དྲག་པོའི་ལམ་ནས་བཏུལ་བ་རེད།དེས་ན་སྲིད་ཚོགས་དེ་དག་ཅིའི་ཕྱིར་སྒེར་གཅོད་ཅན་དུ་གྱུར་བ་རེད་ཅེ་ན།མི་དམངས་ཀྱི་བདག་དབང་ཟེར་བའི་ལྟ་བ་དེའི་སྐྱོན་གྱི་མཐར་ཐུག་ནི་དབང་ཆ་ཚོད་འཛིན་གྱི་བསམ་བློའི་བཀོད་སྒྲིག་མེད་པར་དབང་ཆ་སུ་ལ་དབང་བ་དང་ཇི་ལྟར་བེད་སྤྱོད་བྱེད་པ་ཁོ་ན་ལ་གཟས་པས་སོ།དེ་ལྟར་གྱི་ལྟ་བ་ལས་དྲག་ཤུགས་ཁོ་ན་མ་གཏོགས་ཅི་ཡང་འབྱུང་མི་སྲིད་པ་ནི་ཡུལ་གྲུ་སོ་སོར་བྱུང་བའི་སྒེར་གཅོད་ཀྱི་ལོ་རྒྱུས་ལས་ངེས་ཤེས་གསལ་བོར་དྲོངས་པས་ལུང་རིགས་ཀྱིས་སྒྲུབ་པའི་ངལ་བ་བསྟེན་མི་དགོས།གསར་བརྗེ་ཆེན་མོའི་མགོ་མཇུག་བར་གསུམ་ནི་དྲག་ཤུགས་ཁོ་ན་ལ་བརྟེན་པའི་ལོག་ལམ་དུ་ཕྱིན་ཡོད།ཧྥ་རན་སིའི་སྲིད་འཛིན་མེ་ཐྲི་རམགྱིས།ཧྥ་རན་སིའི་གསར་བརྗེ་ཆེན་མོ་ནི་དངོས་ཡོད་འཚོ་བ་དང་འདྲ་བར་ཉོག་འགལ་འཚོམ་འཁྲུག་གི་བདག་ཉིད་ཅན་ཡིན།མི་ལ་སེམས་ཤུགས་སྤྲད་པ་མ་ཟད་ཀྱི་དེ་ཉིད་ངོས་ལེན་ཀྱང་དཀའ་ཚོད་རེད།གསར་བརྗེ་ཆེན་མོའི་བྱུང་རིམ་དུ་རེ་བ་དང་འཇིགས་སྐུལ་སྤེལ་མར་བསྣོལ་ཞིང་དྲག་ཤུགས་དང་བྱམས་བརྩེ་སྐྲ་ལྟར་འཛིང་ཡོད་ཅེས་གསུངས་མྱོང་པ་རེད།དེ་ལྟར་སྲིད་ཚོགས་བར་གྱི་འཐབ་འཁྲུག་དང་མི་དམངས་བར་གྱི་རྩོད་པ་གང་ཡིན་ཡང་སྤྱི་ཚོགས་ཀྱི་དབང་ཆ་དང་ཚོགས་སྤྱིའི་བདག་དབང་གི་ལྟ་བ་ལས་འཕྲོས་པ་རེད།འོ་ན་དམ་པར་གུས་ཞེད་བྱེད་མིན་དང་འབྲེལ་བ་ཅི་ཡོད་ཅེ་ན།རུའུ་སོའི་ལྟ་བ་ནི་དྲག་ཤུགས་ལ་ཤས་ཆེར་ཕྱོགས་ཤིང་གུ་ཡངས་མིན་པའི་རིག་པ་རྨ་ཅན་ཡིན།དེ་ལས་བསྐྱེད་པའི་ལས་འགུལ་ཡང་དྲག་ཤུགས་ལ་མངོན་པར་ཕྱོགས་ངེས་པ་དང་ལྡོག་ཟླ་ཡོད་ཚད་དགྲ་ལ་བརྩིས་ཏེ་བརླག་འདོད་པའི་ཀུན་སློང་དྲག་པོ་ཡོད་པ་ཆོས་ཉིད་རེད།རུའུ་སོའི་ལྟ་བ་ནི་ཡོངས་ཁྱབ་རིན་ཐང་དེ་དག་ལ་དགའ་བའི་ཟོལ་ཙམ་ཡོད་ནའང་དོན་གྱིས་རྒྱབ་ཀྱིས་ཕྱོགས་པས་ན་ཁོང་ནི་དམ་པར་བརྩི་མི་རུང་།ཁོང་གི་བསམ་བློ་ནི་དམ་པའི་སྙིང་སྟོབས་མིན།དེ་བཞིན་དུ་དེའི་རྗེས་འཇུག་པ་ནི་དམ་པར་གུས་ཞེད་ཀྱི་སྙིང་སྟོབས་མེད།དེ་ལྟར་རིག་པ་ཕུ་འདེད་བྱས་ན་གསར་བརྗེ་ཆེན་མོ་ཟེར་བའང་དམ་པའི་སྙིང་སྟོབས་མེད་ལ་དམ་པར་གུས་ཞེད་མེད་པའི་སྨྱོན་པས་ཁ་གཡང་སྒྲོག་པའི་ཆག་སྒོ་ཞིག་ཡིན།དུས་ཕྱིས་ཀྱི་རང་དབང་བསམ་བློ་བའི་ལྟ་བ་ལྟར་ན།ཁྲིམས་མཐུན་མིན་པའི་དབང་དྲག་ནི་ཉེས་པ་མང་པོའི་འབྱུང་ཁུངས་ཡིན་ཞེས་ལས་འགུལ་འདི་ལ་སྡོམ་ཚིག་བཀོད་ཀྱང་མི་ཆོག་པ་མེད་པ་འདྲ།ཨུ་རུ་སུའི་གཙང་སེལ་ཆེན་མོ་སྟེ།བརྒྱ་ལོ་གོང་མའི་དུས་རབས་སུམ་ཅུའི་སྐབས་ལ་བྱུང་བའི་འཇིགས་སྐུལ་ཆེན་མོ་འདི་ཡང་དམ་པའི་སྙིང་སྟོབས་ཀྱིས་དབུལ་བའི་མི་ཡུལ་གྱི་གོད་ཆག་ཆེན་མོ་ཡིན།ཆབ་སྲིད་དང་བསམ་བློ་ལ་ཁག་དཀྲིས་ཏེ་མི་ལ་བསམ་བསམ་དུ་དོགས་གཅོད་དང་ཉེས་ཆད་ཕབ་པ།ཐ་ན་སྲོག་ཐོག་ཏུ་བབས་པའང་ཤིན་ཏུ་མང་པོ་ཡོད།གལ་ཏེ་ཧྥ་རན་སིའི་གསར་བརྗེ་ཆེན་མོས་ཡོ་རོབ་ཀྱི་བདེན་པའི་སྙིང་སྟོབས་དང་རྒྱུ་འབྲས་བསྣོག་སོང་ཟེར་ན།ཨུ་རུ་སུའི་གཙང་སེལ་ཆེན་མོས་ཨེ་ཤ་ཡའི་གླིང་ཆེན་ལ་ལོག་སྲིད་བཙན་འཛིན་གྱི་མིག་དཔེ་དངོས་སྟོན་བྱས་པ་རེད།མི་མིའི་རབ་ལ་འཁྱག་རོམ་གྱི་མཁར་གྱང་བརྩིགས་ཏེ་བརྩེ་བའི་རང་དྲོད་བཙན་གྱིས་བཅོམ།ཆབ་སྲིད་ཀྱི་ལངས་ཕྱོགས་སྣ་འཛོམས་པོ།སྤྱི་ཚོགས་ཀྱི་མཐོང་སྣེ་ཚ་བེར་བ།རིག་གཞུང་གི་བརྒལ་བརྟག་གྲིམ་གྲིམ་པོ་མེད་པར་བཏང་རྗེས་སྲིད་འཛིན་པའི་བསམ་པ་གྲུབ་སོང་ལ་སྤྱི་ཚོགས་ཧྲིལ་བོ་ཡང་དེ་དང་མཉམ་པོར་ཤི་སོང་།ཆག་སྒོ་འདིའི་མཇུག་འབྲས་ནི་མི་འབུམ་དྲུག་ཁྲི་བརྒྱད་ཀྱི་ཚེ་སྲོག་རེད།ཤུལ་དུ་བཞག་པ་གང་ཞེ་ན།སེམས་གཏིང་ནས་དྲག་ཤུགས་ལ་ཡིད་ཆེས་བྱེད་པའི་རིན་ཐང་ལྟ་ཚུལ་ཨེ་ཤ་ཡའི་གླིང་ཆེན་ན་མུ་ནས་མུ་རུ་འབྱམས་པ་དེའོ།།